Broj: 711-I-741-M-86/23-05-23

Zagreb, 20. travnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, i Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. točke 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Vladimira Kubelke,** **direktora trgovačkog društva Komunalno Josipdol d.o.o.,** za davanjem prethodnog odobrenja Povjerenstva,na 5. sjednici, održanoj dana 20. travnja 2023., donosi

**ODLUKU**

1. **Na temelju članka 17. stavka 2. ZSSI-a daje se prethodno odobrenje obvezniku Vladimiru Kubelki da za vrijeme profesionalnog obnašanja dužnosti direktora trgovačkog društva Komunalno Josipdol d.o.o. obavlja poslove direktora Turističke zajednice područja Smaragdnih rijeka i dolina u srcu Hrvatske u smislu redovitog i stalnog zanimanja te da za obavljanje navedenih poslova ostvaruje plaću.**
2. **Sukladno članku 17. stavku 4. ZSSI-a obveznik je dužan prilikom podnošenja godišnje imovinske kartice prijaviti Povjerenstvu prihode stečene obavljanjem poslova direktora Turističke zajednice** **područja Smaragdnih rijeka i dolina u srcu Hrvatske.**
3. **Temeljem obavljanja poslova direktora Turističke zajednice područja Smaragdnih rijeka i dolina u srcu Hrvatske obveznik može primiti dodatne naknade (božićnica, regres za godišnji odmor i sl.) jer se u tom slučaju ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a dok takve naknade ne može primati za obnašanje dužnosti direktora trgovačkog društva Komunalno Josipdol d.o.o.**
4. **Povjerenstvo ukazuje** **obvezniku da je sukladno članku 9. ZSSI-a dužan izuzeti se od svakog, pa i posrednog** **oblika sudjelovanja prilikom nastanka eventualnih poslovnih odnosa trgovačkog društva Komunalno Josipdol d.o.o. s Turističkom zajednicom područja Smaragdnih rijeka i dolina u srcu Hrvatske, ako bi se povodom obnašanja dužnosti direktora navedenog trgovačkog društva našao u situaciji odlučivati o tome.**

Obrazloženje

Zahtjev za davanjem mišljenja Povjerenstva podnio je Vladimir Kubelka, direktor trgovačkog društva Komunalno Josipdol d.o.o. U knjigama ulazne pošte Povjerenstva zahtjev je zaprimljen 4. travnja 2023. pod poslovnim brojem 711-U-3870-M-86/23-01-26, povodom kojeg se vodi predmet broj M-86/23.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona. Uvidom u sudski registar Trgovačkog suda u Zagrebu – stalna služba u Karlovcu utvrđeno je da je Općina Josipdol jedini osnivač trgovačkog društva Komunalno Josipdol d.o.o., slijedom čega je Vladimir Kubelka, povodom obnašanja dužnosti direktora navedenog trgovačkog društva, obveznik u smislu ZSSI-a.

U podnesenom zahtjevu obveznik je postavio upit može li kao direktor Turističke zajednice područja Smaragdnih rijeka i dolina u srcu Hrvatske s osmosatnim radnim vremenom obavljati posao direktora trgovačkog društva Komunalno Josipdol d.o.o. te, ako je navedeno sukladno odredbama ZSSI-a, može li za taj posao dobiti volontersku naknadu ili može biti prijavljen 1,5 sati dnevno i za obavljeni posao dobiti plaću.

Sukladno podnesenom zahtjevu kao i sadržaju istog, utvrđen je da se u predmetnom ne radi o zahtjevu za davanjem mišljenja nego o zahtjevu za prethodno odobrenje obavljanja drugih poslova u smislu redovnog i stalnog zanimanja sukladno čl. 17. st. 2. ZSSI-a.

Povjerenstvo je nastavno na zaprimljeni zahtjev putem elektroničke pošte od 7. travnja 2023. zatražilo od istoga dostavu očitovanja od kada obavlja navedene funkcije, je li za njihovo obavljanje primao plaću ili naknadu te je također pozvan dostaviti ugovore o radu koje ima sklopljene za obavljanje navedenih funkcija.

Obveznik je porukama elektroničke pošte od 11. travnja 2023. dostavio Ugovor o radu kojeg je sklopio 31. kolovoza 2022. s predsjednikom Nadzornog odbora trgovačkog društva Komunalno Josipdol d.o.o. i kojim je početak rada na radnom mjestu direktora tog trgovačkog društva utvrđen 1. rujna 2022. u punom radnom vremenu od 40 sati tjedno uz isplatu neto plaće, kao i Anex Ugovora o radu sklopljen između istih stranaka 1. siječnja 2023., a kojim je obvezniku utvrđen rad u nepunom radnom vremenu od 7,5 sati tjedno (od 7,00 do 8,30 sati od ponedjeljka do petka) uz isplatu umanjene neto plaće.

Prema članku 4. Ugovora o radu od 31. kolovoza 2022. direktor trgovačkog društva Komunalno Josipdol d.o.o. ovlašten je donositi odluke iz područja organizacije rada i urednog vođenja poslova Društva, urednog vođenja poslovnih knjiga i financijskih izvješća i radnih odnosa i to posebno odluke o zasnivanju i prestanku radnog odnosa i raspored djelatnika te plaćama i naknadama. Spomenuta odredba Ugovora o radu nije izmijenjena Anexom Ugovora o radu od 1. siječnja 2023.

Uvidom u podatke sudskog registra Trgovačkog suda u Zagrebu – stalna služba u Karlovcu za trgovačko društvo Komunalno Josipdol d.o.o. utvrđeno je da je predmet poslovanja tog trgovačkog društva održavanje nerazvrstanih cesta, obavljanje dimnjačarskih poslova, upravljanje grobljem, pogrebnička djelatnost, stručni poslovi zaštite okoliša, djelatnost druge obrade otpada, djelatnost oporabe otpada, djelatnost posredovanja u gospodarenju otpadom, djelatnost prijevoza otpada, djelatnost sakupljanja otpada, djelatnost trgovanja otpadom, djelatnost zbrinjavanja otpada, gospodarenje otpadom, djelatnost ispitivanja i analize otpada, projektiranje i građenje građevina te stručni nadzor građenja, energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi, posredovanje u prometu nekretnina, poslovanje nekretninama, računovodstveni poslovi, proizvodnja toplinske energije, opskrba toplinskom energijom, distribucija toplinske energije, djelatnost kupca toplinske energije, kupnja i prodaja robe, pružanje usluga u trgovini, obavljanje trgovačkog posredovanja na domaćem i inozemnom tržištu, zastupanje inozemnih tvrtki, usluge informacijskog društva i čišćenje svih vrsta objekata. U okviru evidencijskih djelatnosti istoga trgovačkog društva navedeno je pružanje pojedinih turističkih usluga.

Nadalje, obveznik je također dostavio i Odluku o imenovanju direktora Turističke zajednice područja Smaragdnih rijeka i dolina u srcu Hrvatske od 20. srpnja 2022. kojom je imenovan za direktora na vrijeme od 4 godine, kao i Ugovor o radu kojeg je 1. siječnja 2023. sklopio s Turističkom zajednicom područja Smaragdnih rijeka i dolina u srcu Hrvatske za radno mjesto direktora na puno radno vrijeme 40 sati tjedno (od 8,30 do 16,30 sati od ponedjeljka do petka) na mandat od 4 godine s početkom rada 1. siječnja 2023. uz isplatu neto plaće. U istoj poruci elektroničke pošte od 11. travnja 2023. obveznik je pojasnio da je dužnost direktora Turističke zajednice područja Smaragdnih rijeka i dolina u srcu Hrvatske obnašao kao volonter bez naknade do 31. prosinca 2022.

Uvidom u spomenuti Ugovor o radu od 1. siječnja 2023. utvrđeno je da je u članku 2. istoga naveden popis i opis poslova i odgovornosti radnog mjesta direktora koji obuhvaća zastupanje turističke zajednice i poduzimanje svih pravnih radnji u ime i za račun turističke zajednice, zastupanje turističke zajednice u svim postupcima pred sudovima, upravnim i drugim državnim tijelima te pravnim osobama s javnim ovlastima, organiziranje i rukovođenje radom i poslovanjem turističke zajednice, provođenje odluka Turističkog vijeća, organiziranje izvršavanja zadaća turističke zajednice, odgovornost za poslovanje i zakonitost rada turističke zajednice u granicama utvrđenih ovlasti, usklađivanje materijala i drugih uvjeta rada turističke zajednice i briga da se poslovi i zadaće na vrijeme i kvalitetno obavljaju, podnošenje izvješća o svom radu i radu turističke zajednice Turističkom vijeću, odlučivanje o zapošljavanju u turističkoj zajednici i raspoređivanju zaposlenika te o prestanku njihovog radnog odnosa itd.

Člankom 17. stavkom 2. i 4. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti te da su obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 4. st. 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20. – u daljnjem tekstu ZTZ) propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane te sukladno čl. 6. st. 1. ZTZ-a je pravna osoba.

Nadalje, člankom 10. istoga Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno djelatnosti navedene u stavku 3. istoga članka toga Zakona.

Prema članku 14. i 17. ZTZ-a skupština turističke zajednice je najviše tijelo upravljanja u turističkoj zajednici, a turističko vijeće je izvršno tijelo skupštine turističke zajednice dok prema čl. 20. i 22. ZTZ-a predsjednik turističke zajednice predstavlja turističku zajednicu kojeg imenuje turističko vijeće na vrijeme od četiri godine te da isti zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice pri čemu za svoj rad odgovara turističkom vijeću i predsjedniku turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Povjerenstvo ističe kako se zabrana obavljanja drugih poslova u smislu redovitog i stalnog zanimanja propisana člankom 17. stavkom 2. ZSSI-a odnosi samo na obveznike koji svoju dužnost obnašaju profesionalno, a što je primjenjivo u konkretnom slučaju budući da iz dostavljenog Ugovora o radu kojeg je obveznik sklopio 31. kolovoza 2022. s predsjednikom Nadzornog odbora trgovačkog društva Komunalno Josipdol d.o.o. te Anexa Ugovora o radu sklopljen između istih stranaka 1. siječnja 2023. proizlazi da obveznik dužnost direktora navedenog trgovačkog društva obnaša profesionalno.

Nadalje, odredbama Zakona o turističkim zajednicama i promicanju hrvatskog turizma propisano je da je skupština upravno tijelo turističke zajednice te da je turističko vijeće izvršno tijelo skupštine, dok iz odredbi istog Zakona proizlazi da poslovi direktora turističke zajednice ne predstavljaju zabranjene poslove upravljanja poslovnim subjektom iz članka 18. stavka 1. ZSSI-a, već da se radi o obavljanju izvršnih poslova.

Stoga, obveznik Vladimir Kubelka uz profesionalno obnašanje dužnosti direktora trgovačkog društva Komunalno Josipdol d.o.o. može obavljati poslove direktora Turističke zajednice područja Smaragdnih rijeka i dolina u srcu Hrvatske u smislu redovitog i stalnog zanimanja te za navedeno primati plaću samo uz prethodno odobrenje Povjerenstva iz članka 17. stavka 2. ZSSI-a.

Ispitujući odredbe Zakona o turističkim zajednicama i promicanju hrvatskog turizma kojima su uređene ovlasti i nadležnosti direktora turističke zajednice i odredbe Ugovora o radu od 1. siječnja 2023., kojeg je obveznik sklopio za obavljanje poslova direktora Turističke zajednice područja Smaragdnih rijeka i dolina u srcu Hrvatske te kojim je utvrđen popis i opis poslova i odgovornosti direktora te uspoređujući sadržaj istih s predmetom poslovanja trgovačkog društva Komunalno Josipdol d.o.o. i opisom poslova direktora tog trgovačkog društva, Povjerenstvo je utvrdilo da obavljanje poslova direktora turističke zajednice ne utječe na zakonito obnašanje javne dužnosti direktora trgovačkog društva Komunalno Josipdol d.o.o.

Povjerenstvo također ukazuje obvezniku da je dužan prilikom podnošenja godišnje imovinske kartice prijaviti Povjerenstvu prihode stečene obavljanjem posla direktora Turističke zajednice područja Smaragdnih rijeka i dolina u srcu Hrvatske.

Temeljem obavljanja poslova direktora Turističke zajednice područja Smaragdnih rijeka i dolina u srcu Hrvatske obveznik može primiti dodatne naknade (božićnica, regres za godišnji odmor i sl.) jer se u tom slučaju ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a dok takve naknade ne može primati po osnovi rada kao direktor trgovačkog društva Komunalno Josipdol d.o.o. budući da bi njihov primitak predstavljao zabranjen primitak dodatne naknade za poslove obnašanja javne dužnosti. Obveznik stoga za obnašanje dužnosti direktora trgovačkog društva Komunalno Josipdol d.o.o. smije primati plaću kao i putne te druge troškove za obnašanje javne dužnosti, dok mu nije dopušteno primati druge naknade i primitke.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ukazuje obvezniku da je dužan, sukladno članku 9. ZSSI-a, izuzeti se od svakog, pa i posrednog, oblika sudjelovanja u nastanku eventualnih poslovnih odnosa trgovačkog društva Komunalno Josipdol d.o.o. s Turističkom zajednicom područja Smaragdnih rijeka i dolina u srcu Hrvatske u kojoj obnaša funkciju direktora, ako bi se povodom obnašanja dužnosti direktora tog trgovačkog društva našao u situaciji odlučivati o tome, jer bi na taj način pravilno upravljao situacijom potencijalnog sukoba interesa.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Vladimir Kubelka, elektroničkom dostavom
2. Objava na internetskoj stranici Povjerenstva
3. Pismohrana